CELEX: 32013D0268
Language: mt
Date: 2013-05-13 00:00:00
Title: 2013/268/UE: Deċiżjoni tal-Kunsill tat- 13 ta’ Mejju 2013 dwar il-pożizzjoni li għandha tittieħed f’isem l-Unjoni Ewropea fl-Organizzazzjoni Marittima Internazzjonali (IMO) fir-rigward tal-adozzjoni ta’ ċerti Kodiċijiet u emendi relatati f’ċerti konvenzjonijiet u protokolli

7.6.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 155/3
            
         DEĊIŻJONI TAL-KUNSILL
   tat-13 ta’ Mejju 2013
   dwar il-pożizzjoni li għandha tittieħed f’isem l-Unjoni Ewropea fl-Organizzazzjoni Marittima Internazzjonali (IMO) fir-rigward tal-adozzjoni ta’ ċerti Kodiċijiet u emendi relatati f’ċerti konvenzjonijiet u protokolli
   (2013/268/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(9), tiegħu,
   Wara li kkunsidra l-proposta tal-Kummissjoni Ewropea,
   Billi:
   
               (1)
            
            
               Il-Kumitat tal-Protezzjoni tal-Ambjent tal-Baħar (MEPC) tal-IMO fl-64 sessjoni tiegħu f’Ottubru 2012 u l-Kumitat tas-Sikurezza Marittima (MSC) tal-IMO fil-91 sessjoni tiegħu f’Novembru 2012 approvaw il-Kodiċi għall-Implimentazzjoni tal-Istrumenti tal-IMO (Kodiċi III). It-28 Assemblea tal-IMO hija mistennija tadotta dak il-Kodiċi f’Diċembru 2013.
            
         
               (2)
            
            
               L-MEPC fl-64 sessjoni tiegħu u l-MSC fil-91 sessjoni tiegħu approvaw ukoll Kodiċi tal-IMO dwar Organizzazzjonijiet Rikonoxxuti (Kodiċi RO). L-MEPC huwa mistenni li jadotta dak il-Kodiċi fl-65 sessjoni tiegħu f’Mejju 2013 u l-MSC fit-92 sessjoni tiegħu f’Ġunju 2013.
            
         
               (3)
            
            
               L-MSC fil-91 sessjoni tiegħu approva emendi għall-Konvenzjoni Internazzjonali dwar il-Linji tat-Tagħbija, 1966 (“Konvenzjoni dwar il-Linji tat-Tagħbija”); għall-Konvenzjoni dwar ir-Regolamenti Internazzjonali għall-Prevenzjoni ta’ Kolliżjonijiet fuq il-Baħar, 1972; u għall-Konvenzjoni Internazzjonali dwar il-Kejl tat-Tunellaġġ, 1969 bil-għan li l-Kodiċi III jsir obbligatorju, flimkien ma’ skema assoċjata ta’ verifika tal-Istat tal-bandiera, għall-kunsiderazzjoni u adozzjoni mit-28 Assemblea tal-IMO.
            
         
               (4)
            
            
               L-MEPC fl-64 sessjoni tiegħu approva emendi għall-protokolli tal-1978 u l-1997 relatati mal-Konvenzjoni Internazzjonali għall-Prevenzjoni tat-Tniġġis minn Vapuri, 1973 (“Konvenzjoni MARPOL”), bil-għan li l-Kodiċi III jsir obbligatorju, flimkien ma’ skema assoċjata ta’ verifika tal-Istat tal-bandiera. L-MEPC huwa mistenni li jadotta dawk l-emendi fis-66 sessjoni tiegħu fl-2014.
            
         
               (5)
            
            
               L-MSC fil-91 sessjoni tiegħu approva emendi għall-Konvenzjoni Internazzjonali għas-Salvagwardja tal-Ħajja Umana fuq il-Baħar, 1974 (“Konvenzjoni SOLAS”) u l-protokoll tal-1988 għall-Konvenzjoni SOLAS, kif ukoll għall-protokoll tal-1988 relatat mal-Konvenzjoni dwar il-Linji tat-Tagħbija, 1966, bil-għan li l-Kodiċi III jsir obbligatorju, flimkien ma’ skema assoċjata ta’ verifika tal-Istat tal-bandiera. Fit-92 sessjoni tiegħu, li se ssir f’Ġunju 2013, l-MSC huwa mistenni li japprova emendi għall-Konvenzjoni Internazzjonali dwar Standards ta’ Taħriġ, Ċertifikazzjoni u Għassa għall-Baħħara, 1978 (“Konvenzjoni STCW”), bl-istess skop. L-MSC huwa mistenni li jadotta dawk l-emendi għall-Konvenzjoni SOLAS u għall-Konvenzjoni STCW fit-93 sessjoni tiegħu fl-2014.
            
         
               (6)
            
            
               L-MEPC fl-64 sessjoni tiegħu approva emendi għall-Protokoll tal-1978 li huma relatati mal-Konvenzjoni MARPOL bil-għan li l-Kodiċi RO jsir obbligatorju. L-MEPC huwa mistenni li jadotta dawk l-emendi fil-65 sessjoni tiegħu.
            
         
               (7)
            
            
               L-MSC fil-91 sessjoni tiegħu approva emendi għall-Konvenzjoni SOLAS u għall-protokoll tal-1988 li huma relatati mal-konvenzjoni dwar il-Linji tat-Tagħbija, bil-għan li l-Kodiċi RO jsir obbligatorju. L-MSC huwa mistenni li jadotta dawk l-emendi fit-92 sessjoni tiegħu.
            
         
               (8)
            
            
               Hekk kif jiġu adottati, l-emendi għal dawk il-konvenzjonijiet u protokolli se jiġu preżentati mis-Segretarju Ġenerali tal-IMO lill-partijiet kontraenti rispettivi sabiex dawn jesprimu l-kunsens tagħhom biex jintrabtu b’dawk l-emendi taċitament jew espressament, konformement mad-dispożizzjonijiet rilevanti ta’ kull konvenzjoni jew protokoll.
            
         
               (9)
            
            
               F’ebda mill-konvenzjonijiet u protokolli ma huma inklużi klawżoli li jeskludu l-formulazzjoni ta’ riżervi fir-rigward ta’ emendi.
            
         
               (10)
            
            
               L-abbozz tal-Kodiċi III huwa maħsub li jieħu post ir-Riżoluzzjoni A.1054(27) tal-Assemblea tal-IMO li tinkludi l-Kodiċi eżistenti għall-implimentazzjoni tal-istrumenti obbligatorji tal-IMO, li min-naħa tiegħu ħa post, wara bosta emendi, ir-Riżoluzzjoni A.847(20) tal-Assemblea tal-IMO, li l-Istati Membri, fir-rigward tar-responsabbiltà bħala Stat tal-bandiera rispettiva tagħhom, huma obbligati li japplikaw permezz tad-Direttiva 2009/15/KE tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri u għall-attivitajiet rilevanti tal-amministrazzjonijiet marittimi (1).
            
         
               (11)
            
            
               Il-materja tal-Kodiċi RO hija regolata b’mod eżawrjenti mid-Direttiva 2009/15/KE u bir-Regolament (KE) Nru 391/2009 tal-Parlament Ewropew u tal-Kunsill tat-23 ta’ April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri (2), direttament jew b’referenza għal għadd ta’ riżoluzzjonijiet tal-IMO.
            
         
               (12)
            
            
               Barra minn hekk, id-Direttiva 2009/15/KE tipprovdi li, wara l-adozzjoni ta’ strumenti jew protokolli ġodda għall-konvenzjonijiet internazzjonali msemmija fiha, il-Kunsill, waqt li jaġixxi fuq proposta mill-Kummissjoni, għandu jiddeċiedi, b’kont meħud tal-proċeduri parlamentari tal-Istati Membri kif ukoll tal-proċeduri rilevanti fl-IMO, dwar l-arranġamenti dettaljati sabiex jirratifika dawk l-istrumenti jew protokolli ġodda, filwaqt li jiżgura li jiġu applikati b’mod uniformi u simultanju fl-Istati Membri. It-terminu “konvenzjonijiet internazzjonali” kif definit kemm fid-Direttiva 2009/15/KE kif ukoll fir-Regolament (KE) Nru 391/2009 jinkludi l-konvenzjonijiet SOLAS, MARPOL u tal-Linji tat-Tagħbija, flimkien mal-protokolli u l-emendi għal dawk il-konvenzjonijiet, u l-kodiċijiet relatati ta’ applikazzjoni obbligatorja, fil-verżjoni aġġornata tagħhom.
            
         
               (13)
            
            
               L-obbligi li għandhom l-Istati tal-bandiera taħt il-Konvenzjoni STCW huma koperti bid-Direttiva 2008/106/KE tal-Parlament Ewropew u tal-Kunsill tad-19 ta’ Novembru 2008 dwar il-livell minimu ta’ taħriġ tal-baħħara (3).
            
         
               (14)
            
            
               F’ċerti oqsma, ġew identifikati diskrepanzi possibbli bejn il-Kodiċi III u l-Kodiċi RO, minn naħa waħda, u atti legali tal-Unjoni, min-naħa l-oħra. Huwa neċessarju li tiġi żgurata l-konsistenza mal-liġi tal-Unjoni tal-obbligi tal-Istati Membri fir-rigward tal-applikazzjoni tal-Kodiċi III u l-Kodiċi RO taħt il-konvenzjonijiet STCW, SOLAS, MARPOL u tal-Linji tat-Tagħbija, il-protokolli tagħhom u konvenzjonijiet u protokolli oħrajn li jagħmlu l-Kodiċi III u l-Kodiċi RO obbligatorji għall-Partijiet Kontraenti.
            
         
               (15)
            
            
               Id-Direttiva 2009/21/KE tal-Parlament Ewropew u tal-Kunsill tat-23 ta’ April 2009 dwar il-konformità mar-rekwiżiti tal-Istat tal-bandiera (4) tistipula għadd ta’ obbligi għall-Istati Membri bħala Stati tal-bandiera. Dawn jinkludu, b’mod partikolari, l-obbligu għall-Istati Membri li jieħdu l-miżuri neċessarji għal verifika tal-IMO tal-amministrazzjoni tagħhom li trid titwettaq minn tal-inqas darba kull seba’ snin. Madankollu, id-dispożizzjoni rilevanti għandha tiskadi sa mhux aktar tard mis-17 ta’ Ġunju 2017, jew f’data aktar kmieni, kif stabbilit mill-Kummissjoni, jekk tkun daħlet fis-seħħ Skema obbligatorja ta’ Verifika ta’ Stati Membri tal-IMO.
            
         
               (16)
            
            
               Bl-eċċezzjoni ta’ dawk l-oqsma ta’ diskrepanza fir-rigward tal-liġi tal-Unjoni, l-abbozzi taż-żewġ Kodiċijiet għandhom, b’mod ġenerali, jitqiesu bħala żvilupp pożittiv sakemm jistabbilixxu standards globali għoljin similment għall-attivitajiet tal-Istati tal-bandiera u għall-organizzazzjonijiet rikonoxxuti. Għal dawk ir-raġunijiet, l-iżvilupp ta’ Kodiċi RO tal-IMO kien espliċitament previst fil-premessa (4) tar-Regolament (KE) Nru 391/2009. Għalhekk, l-Unjoni għandha tappoġġa l-adozzjoni taż-żewġ Kodiċijiet bħala strumenti obbligatorji tal-IMO.
            
         
               (17)
            
            
               L-Unjoni la hija membru tal-IMO u lanqas hija Parti Kontraenti għall-konvenzjonijiet, regolamenti u protokolli konċernati. Għalhekk, huwa neċessarju għall-Kunsill li jawtorizza lill-Istati Membri biex jagħtu l-kunsens tagħhom biex jintrabtu, fl-interessi tal-Unjoni, bl-emendi għal dawk il-konvenzjonijiet u protokolli li se jagħmlu l-Kodiċi III u l-Kodiċi RO obbligatorji, flimkien ma’ skema assoċjata ta’ verifika tal-Istat tal-bandiera,
            
         ADOTTAT DIN ID-DEĊIŻJONI:
   Artikolu 1
   1.   Il-pożizzjoni tal-Unjoni fit-28 Assemblea tal-IMO għandha tkun li taqbel mal-abbozz tal-Kodiċi għall-Implimentazzjoni tal-Istrumenti tal-IMO, kif approvat mill-Kumitat għas-Sikurezza Marittima tal-IMO fil-91 sessjoni tiegħu u kif stipulat fl-Anness 16 tad-dokument MSC 91/22 tal-IMO.
   2.   Il-pożizzjoni tal-Unjoni fit-28 Assemblea tal-IMO għandha tkun li taqbel ma’ dawn li ġejjin:
   
               (a)
            
            
               emendi għar-Regolament 3 tal-Kapitolu 1 tal-Anness I u l-inklużjoni ta’ Anness IV ġdid mal-Konvenzjoni Internazzjonali dwar il-Linji tat-Tagħbija, 1966 bil-għan li l-Kodiċi għall-Implimentazzjoni tal-Istrumenti tal-IMO jsir obbligatorju, flimkien ma’ skema assoċjata ta’ verifika tal-Istat tal-bandiera, kif approvat mill-Kumitat għas-Sikurezza Marittima tal-IMO fil-91 sessjoni tiegħu u kif stipulat fl-Anness 10 tad-dokument MSC 91/22 tal-IMO;
            
         
               (b)
            
            
               emendi għar-Regolament 2 tal-Anness I u l-inklużjoni ta’ Anness III ġdid mal-Konvenzjoni Internazzjonali dwar il-Kejl tat-Tunellaġġ, 1969 bil-għan li l-Kodiċi għall-Implimentazzjoni tal-Istrumenti tal-IMO jsir obbligatorju, flimkien ma’ skema assoċjata ta’ verifika tal-Istat tal-bandiera, kif approvat mill-Kumitat għas-Sikurezza Marittima tal-IMO fil-91 sessjoni tiegħu u kif stipulat fl-Anness 12 tad-dokument MSC 91/22 tal-IMO;
            
         
               (c)
            
            
               emendi għall-Konvenzjoni dwar ir-Regolamenti Internazzjonali għall-Prevenzjoni ta’ Kolliżjonijiet fuq il-Baħar, 1972, bl-inklużjoni ta’ Parti F ġdida bil-għan li l-Kodiċi għall-Implimentazzjoni tal-Istrumenti tal-IMO jsir obbligatorju, flimkien ma’ skema assoċjata ta’ verifika tal-Istat tal-bandiera, kif approvat mill-Kumitat għas-Sikurezza Marittima tal-IMO fil-91 sessjoni tiegħu u kif stipulat fl-Anness 11 tad-dokument MSC 91/22 tal-IMO.
            
         Artikolu 2
   1.   Il-pożizzjoni tal-Unjoni fil-65 sessjoni tal-Kumitat tal-Protezzjoni tal-Ambjent tal-Baħar tal-IMO għandha tkun li taqbel mal-abbozz tal-Kodiċi tal-IMO għall-Organizzazzjonijiet Rikonoxxuti, kif approvat minn dak il-kumitat fl-64 sessjoni tiegħu u mill-Kumitat għas-Sikurezza Marittima tal-IMO fil-91 sessjoni tiegħu u kif stipulat fl-Anness 19 tad-dokument MSC 91/22 tal-IMO.
   2.   Il-pożizzjoni tal-Unjoni fil-65 sessjoni tal-Kumitat tal-Protezzjoni tal-Ambjent tal-Baħar tal-IMO għandha tkun li taqbel mal-adozzjoni tal-emendi għar-Regolament 6 tal-Anness I u għar-Regolament 8 tal-Anness II għall-Protokoll tal-1978 relatat mal-Konvenzjoni Internazzjonali għall-Prevenzjoni tat-Tniġġis minn Vapuri, 1973 bil-għan li l-Kodiċi tal-IMO għall-Organizzazzjonijiet Rikonoxxuti jsir obbligatorju, kif approvat minn dak il-kumitat fl-64 sessjoni tiegħu u kif stipulat fl-Anness 23 tad-dokument MEPC 64/23 tal-IMO.
   3.   Il-pożizzjoni tal-Unjoni fis-66 sessjoni tal-Kumitat tal-Protezzjoni tal-Ambjent tal-Baħar tal-IMO għandha tkun li taqbel mal-adozzjoni tal-emendi għar-Regolament 1 tal-Anness I; l-inklużjoni ta’ Kapitolu 10 ġdid fl-Anness I; l-emendi għar-Regolament 1 tal-Anness II; l-inklużjoni ta’ Kapitolu 9 ġdid fl-Anness II; l-inklużjoni ta’ Kapitoli 1 u 2 ġodda fl-Anness III; l-emendi għar-Regolament 1 tal-Anness IV; l-inklużjoni ta’ Kapitolu 6 ġdid fl-Anness IV; l-inklużjoni ta’ Kapitoli 1 u 2 ġodda fl-Anness V; l-emendi għar-Regolament 2 tal-Anness VI; u l-inklużjoni ta’ Kapitolu 5 ġdid fl-Anness VI għall-protokolli tal-1978 u l-1997 relatati mal-Konvenzjoni Internazzjonali għall-Prevenzjoni tat-Tniġġis minn Vapuri, 1973 bil-għan li l-Kodiċi għall-Implimentazzjoni tal-Istrumenti tal-IMO jsir obbligatorju, flimkien ma’ skema assoċjata ta’ verifika tal-Istat tal-bandiera, kif approvat minn dak il-kumitat fl-64 sessjoni tiegħu u kif stipulat fl-Anness 20 tad-dokument MEPC 64/23 tal-IMO.
   Artikolu 3
   1.   Il-pożizzjoni tal-Unjoni fit-92 sessjoni tal-Kumitat għas-Sikurezza Marittima tal-IMO għandha tkun li taqbel mal-abbozz tal-Kodiċi tal-IMO għall-Organizzazzjonijiet Rikonoxxuti, kif approvat minn dak il-kumitat fil-91 sessjoni tiegħu u mill-Kumitat tal-Protezzjoni tal-Ambjent tal-Baħar tal-IMO fl-64 sessjoni tiegħu u kif stipulat fl-Anness 19 tad-dokument MSC 91/22 tal-IMO.
   2.   Il-pożizzjoni tal-Unjoni fit-92 sessjoni tal-Kumitat għas-Sikurezza Marittima tal-IMO għandha tkun li taqbel ma’ dawn li ġejjin:
   
               (a)
            
            
               emendi għar-Regolament 1 tal-Kapitolu XI-1 tal-Konvenzjoni Internazzjonali għas-Salvagwardja tal-Ħajja Umana fuq il-Baħar, 1974 kif emendata (SOLAS 1974) bil-għan li l-Kodiċi tal-IMO għall-Organizzazzjonijiet Rikonoxxuti jsir obbligatorju, kif approvat minn dak il-kumitat fil-91 sessjoni tiegħu u kif stipulat fl-Anness 20 tad-dokument MSC 91/22 tal-IMO;
            
         
               (b)
            
            
               emendi għar-Regolament 2-1 tal-Kapitolu I tal-Anness I mal-Protokoll tal-1988 għall-Konvenzjoni Internazzjonali dwar il-Linji tat-Tagħbija, 1966 bil-għan li l-Kodiċi tal-IMO għall-Organizzazzjonijiet Rikonoxxuti jsir obbligatorju, kif approvat minn dak il-kumitat fil-91 sessjoni tiegħu u kif stipulat fl-Anness 21 tad-dokument MSC 91/22 tal-IMO.
            
         3.   Il-pożizzjoni tal-Unjoni fit-93 sessjoni tal-Kumitat għas-Sikurezza Marittima tal-IMO għandha tkun li taqbel ma’ dawn li ġejjin:
   
               (a)
            
            
               emendi għall-Konvenzjoni Internazzjonali għas-Salvagwardja tal-Ħajja Umana fuq il-Baħar, 1974 kif emendata (SOLAS 1974) bl-inklużjoni ta’ Kapitolu XIII ġdid bil-għan li l-Kodiċi għall-Implimentazzjoni tal-Istrumenti tal-IMO jsir obbligatorju, flimkien ma’ skema assoċjata ta’ verifika tal-Istat tal-bandiera, kif approvat minn dak il-kumitat fil-91 sessjoni tiegħu u kif stipulat fl-Anness 17 tad-dokument MSC 91/22 tal-IMO;
            
         
               (b)
            
            
               emendi għar-Regolament 3 tal-Kapitolu I tal-Anness I u l-inklużjoni ta’ Anness IV ġdid mal-Anness B għall-Protokoll tal-1988 għall-Konvenzjoni Internazzjonali dwar il-Linji tat-Tagħbija, 1966 bil-għan li l-Kodiċi għall-Implimentazzjoni tal-Istrumenti tal-IMO jsir obbligatorju, flimkien ma’ skema assoċjata ta’ verifika tal-Istat tal-bandiera, kif approvat minn dak il-kumitat fil-91 sessjoni tiegħu u kif stipulat fl-Anness 18 tad-dokument MSC 91/22 tal-IMO.
            
         4.   Il-pożizzjoni tal-Unjoni fit-92 u t-93 sessjonijiet tal-Kumitat għas-Sikurezza Marittima tal-IMO għandha tkun li taqbel mal-approvazzjoni u mal-adozzjoni sussegwenti ta’ emendi adatti għall-Konvenzjoni dwar Standards ta’ Taħriġ, Ċertifikazzjoni u Għassa għall-Baħħhara, 1978 bil-għan li l-Kodiċi għall-Implimentazzjoni tal-Istrumenti tal-IMO jsir obbligatorju, flimkien ma’ skema assoċjata ta’ verifika tal-Istat tal-bandiera.
   Artikolu 4
   1.   Il-pożizzjoni tal-Unjoni kif stabbilita fl-Artikoli 1, 2 u 3 għandha tkun espressa mill-Istati Membri li huma membri tal-IMO billi jaġixxu b’mod konġunt fl-interess tal-Unjoni, u suġġett għad-dikjarazzjoni li tinsab fl-Anness.
   2.   Jista’ jsir qbil dwar bidliet formali u minuri fil-pożizzjoni tal-Unjoni kif stabbilita fl-Artikoli 1, 2 u 3 mingħajr il-ħtieġa ta’ emendament ta’ dik il-pożizzjoni.
   Artikolu 5
   L-Istati Membri huma b’dan awtorizzati li jagħtu l-kunsens tagħhom biex ikunu marbuta, fl-interess tal-Unjoni u suġġett għad-dikjarazzjoni li tinsab fl-Anness, bl-emendi msemmija fl-Artikolu 1(2), fl-Artikolu 2(2) u (3) u fl-Artikolu 3(2), (3) u (4).
   Artikolu 6
   Din id-Deċiżjoni hija indirizzata lill-Istati Membri.
   
      Magħmul fi Brussell, it-13 ta’ Mejju 2013.
      
         
            Għall-Kunsill
         
         
            Il-President
         
         S. COVENEY
      
   
   
      (1)  ĠU L 131, 28.5.2009, p. 47.
   
      (2)  ĠU L 131, 28.5.2009, p. 11.
   
      (3)  ĠU L 323, 3.12.2008, p. 33.
   
      (4)  ĠU L 131, 28.5.2009, p. 132.
   
      ANNESS
      
         Dikjarazzjoni minn [daħħal l-isem tal-Istat Membru kontraenti]
      
         [Daħħal l-isem tal-Istat Membru kontraenti] jikkunsidra li [Daħħal l-isem tal-Kodiċi rilevanti] fih sett ta’ rekwiżiti minimi li fuqhom l-Istati Membri jistgħu jelaboraw u jtejbu kif meħtieġ għat-tisħiħ tas-sikurezza marittima u għall-protezzjoni tal-ambjent.
      B’mod partikolari, fir-rigward ta’ [Daħħal l-isem tal-Kodiċi rilevanti], [Daħħal l-isem tal-Istat Membru kontraenti] jixtieq jagħmilha ċara li xejn fl-imsemmi Kodiċi ma għandu jinftiehem li jirrestrinġi jew jillimita bi kwalunkwe mod it-twettiq tal-obbligi tiegħu taħt il-liġi tal-Unjoni Ewropea fir-rigward ta’:
      
                  —
               
               
                  id-definizzjoni ta’ “ċertifikati statutorji” u “certificati ta’ klassi”;
               
            
                  —
               
               
                  il-kamp ta’ applikazzjoni tal-obbligi u l-kriterji stipulati għal organizzazzjonijiet rikonoxxuti;
               
            
                  —
               
               
                  id-dmirijiet tal-Kummissjoni Ewropea fir-rigward tar-rikonoxximent, il-valutazzjoni u, fejn ikun il-każ, l-impożizzjoni ta’ miżuri korrettivi jew sanzjonijiet fuq organizzazzjonijiet rikonoxxuti.
               
            Fil-każ ta’ verifika tal-IMO, [Daħħal l-isem tal-Istat Membru kontraenti] se jiddikjara li hija biss il-konformità ma’ dawk id-dispożizzjonijiet tal-konvenzjonijiet internazzjonali rilevanti li [Daħħal l-isem tal-Istat Membru kontraenti] jkun aċċetta, anke fit-termini ta’ din id-dikjarazzjoni, li għandha tiġi vverifikata.